วิจิตรลาออกประธานก.ล.ต.
วิจิตร สุพินิจ ลาออกจาก ประธานก.ล.ต. แล้ว หลัง พนักงาน ก.ล.ต. กว่า 200 คน รวมตัวประท้วง ไม่พอใจ เข้าไปพัวพันการเปลี่ยนแปลงบริหารงานใน TTA&nbsp; ด้าน กรณ์ เคาะ&nbsp;"นวพร" ประธานกลต.คนใหม่ไม่มีผลประโยชน์ทับซ้อน
2 มิ.ย. 2554

วิจิตร สุพินิจ ลาออกจาก ประธานก.ล.ต. แล้ว หลัง พนักงาน ก.ล.ต. กว่า 200 คน รวมตัวประท้วง ไม่พอใจ เข้าไปพัวพันการเปลี่ยนแปลงบริหารงานใน TTA  ด้าน กรณ์ เคาะ "นวพร" ประธานกลต.คนใหม่ไม่มีผลประโยชน์ทับซ้อน 
ก่อนเวลา 13.00 น.ที่จะมีการประชุมคณะกรรมการของสำนักงานกำกับหลักทรัพย์และตลาดหลักทรัพย์ (ก.ล.ต.) ตามวาระปกติ ได้มีพนักงาน ก.ล.ต.ได้รวมตัวกันประมาณ 200 คน เพื่อต่อต้านการกระทำของนายวิจิตร สุพินิจ ประธาน ก.ล.ต. เนื่องจากไม่สามารถรับกับการกระทำอันไม่เหมาะสมของประธาน ก.ล.ต.หลังนายวิจิตร ถูกระบุชื่อจากกลุ่มที่ต้องการเข้าไปเปลี่ยนแปลงการบริหารงานใน TTA ว่าเสนอให้เป็นประธานกรรมการ TTA
ด้านนายธีระชัย ภูวนารถนรานุบาล เลขาธิการ คณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า ที่ประชุมคณะกรรมการ ก.ล.ต.วันนี้ คาดว่าจะมีการหารือถึงคุณสมบัติของประธาน และกรรมการ ก.ล.ต. โดยเฉพาะประเด็นการเป็นกรรมการในบริษัทจดทะเบียน กรณีของนายวิจิตร สุพินิจ ประธาน ก.ล.ต.ด้วย
“เห็นว่าข้อห้ามดังกล่าวไม่ควรเฉพาะแต่ประธานกรรมการ แต่ควรรวมถึงกรรมการรทุกฝ่ายที่ไปดำรงตำแหน่งในบริษัทจดทะเบียนในตลาดหลักทรัพย์”
ขณะที่นายประสาร ไตรรัตน์วรกุล ผู้ว่าการธนาคารแห่งประเทศไทย กล่าวในฐานะอดีตเลขาธิการ ก.ล.ต. เปิดเผยว่า ผมเคยพูดมาตลอด 10-20 ปีที่ผ่านมาว่า คนที่จะดำรงตำแหน่งเป็นบุคคลสาธารณะควรทำให้บุคคลอื่นแสดงความเชื่อมั่นในการเป็นบุคคลสาธารณชนให้ได้ เหมือนกับคำภาษาอังกฤษที่ว่า “Public Office Is Public Trust” และคาดว่าการประชุมก.ล.ต.ในบ่ายนี้น่าจะมีการหารือในประเด็นดังกล่าวในทิศทางที่ดีได้
นายชาลี จันทนยิ่งยง รองเลขาธิการ ก.ล.ต.เปิดเผยว่า ได้รับแจ้งจากเลขาธิการ ก.ล.ต.ว่าได้รับโทรศัพท์จากนายวิจิตรที่กล่าวด้วยวาจาว่าจะส่งเอกสารขอลาออกจากตำแหน่งประธาน ก.ล.ต. และหลังจากที่สำนักงาน ก.ล.ต.ได้รับหนังสือดังกล่าวแล้วก็จะนำเรื่องเข้าสู่ที่ประชุมคณะกรรมการ ก.ล.ต.ในช่วงบ่ายวันนี้ และหลังจากนั้นจะมีการแถลงผลการประชุมต่อไป
ส่วนเหตุผลที่นายวิจิตรระบุในการลาออกครั้งนี้คงต้องรอเอกสารที่จะส่งมาก่อน
ด้าน นายกรณ์ จาติกวณิช รัฐมนตรีว่าการกระทรวงการคลัง เปิดเผยถึงกรณีที่พนักงานของสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ออกมาชุมนุมกดดันให้นายวิตร สุพินิจ ลาออกจากตำแหน่งประธานก.ล.ต.หลังจาก นายวิจิตร ถูกระบุชื่อจากกลุ่มที่ต้องการเข้าไปเปลี่ยนแปลงการบริหารงานใน TTA ว่า   หลังจากนี้คงจะต้องมีเป็นกฏหมายที่ระบุไม่ให้ประธานกรรมการก.ล.ต.เข้าไปเป็นกรรมการในบริษัทจดทะเบียน เพื่อไม่ก่อให้เกิดความขัดแย้งทางผลประโยชน์และขณะนี้กันจะต้องมีการเปลี่ยนแปลงที่มาของประธานกรรมการ ก.ล.ต.ที่จะต้องให้อำนาจรัฐมนตรีว่าการกระทรวงการคลังเป็นคนแต่งตั้งและชี้ขาด และในปัจจุบันผมได้ทำหน้าที่ตรงนี้ไปแล้วโดยการเลือกให้นางนวพร เรืองสกุล เข้ามาเป็นประธานก.ล.ต.คนใหม่ ซึ่งถือว่าเป็นบุคคลที่โปร่งใสไม่มีผลประโยชน์ทับซ้อน
 "ผมเคยอภิปรายที่มาของประธานก.ล.ต.คนปัจจุบันในยุคที่เป็นฝ่ายค้านว่ามีความเหมาะสมหรือไม่ และพูดมาตลอดถึงขบวนการและที่มาของก.ล.ต.และในสมัยนั้น ก.ล.ต.ก็ยืนยันว่าไม่มีกฎหมายห้ามและการออกกฎหมายห้ามประธานด้านองกรณ์ตลาดทุนไม่ให้เข้าไปนั่งเป็นกรรมการในบริษัทจดทะเบียน ให้เริ่มที่ก.ล.ต.ก่อน "รัฐมนตรีว่าการกระทรวงการคลังกล่าว
อย่างไรก็ตามยอมรับว่าประเด็นปัญหาที่เกิดขึ้นทำให้ตลาดทุนได้รับความเสียหาย  และ สิ่งที่เกิดขึ้นทำให้มองเห็นได้ว่าผู้ที่จะบังคับใช้กฏหมายนอกจากดูในแง่ของกฎหมายแล้วจะต้องดูในเรื่องจริยธรรมและจรรยาบรรณของผู้ใช้ด้วยเพราะไม่อย่างนั้นก็จะทำให้เกิดปัญหาอย่างที่เกิดขึ้น
นายศักรินทร์ ร่วมรังษี ผู้ช่วยผู้จัดการ  สายงานกำกับตลาด ตลาดหลักทรัพย์กล่าวว่ากรณีของTTAทางตลาดหลักทรัพย์จะดูห่างๆ และ ยอมรับว่าสิ่งที่เกิดขึ้นที่ก.ล.ต.ทำให้เกิดปัญหาความเชื่อมั่นต่อองค์กรกำกับดูแลและเชื่อว่าทุกส่วนเริ่มเห็นปัญหาและกำลังจะหาทางออกกันอยู่ 
ทั้งนี้กรณีของการออกมาชุมนุมขับไล่นายวิจิตร ของพนักงานก.ล.ต. ถือเป็นครั้งแรกที่มีการออกมาขับไล่ประธานก.ล.ต.และในกรณีของนายวิจิตรนั้นถือว่า เป็นประธานก.ล.ต.คนแรกที่เข้ามาตามขบวนการกฎหมายฉบับแก้ไขใหม่ของก.ล.ต.เมื่อปี 2551  ที่ระบุว่า ประธานกรรมการก.ล.ต.ไม่ต้องดำรงตำแหน่งโดยรัฐมนตรีว่าการกระทรวงการคลังอย่างเช่นในอดีตพื่อความเป็นอิสระและปลอดการแทรกแซงจากการเมือง 
 
 
 



ภาพประกอบข่าว